אנחנו מנועות מלדווח על דיוני קטינים ולכן מובאים כאן הדברים ששמענו בחצר מפי האב.
הבן שגילו כמעט 16, נלקח בלילה מהבית כבר לפני 8 ימים. היום היה דיון בבקשה להארכת מעצר.
במרץ 2015 נעצר לזמן קצר באשמת זריקת אבנים. הפעם הוא נעצר מאחר שהופלל על ידי חבר (וכמובן אי אפשר לדעת מה עשו לחבר בכדי שיפליל).
כאמור, הנער עצור כבר 8 ימים אבל לא הודה!
לאב יש אישור עבודה בישראל. אחרי מעצר הבן הוא נקרא לשיחה אצל קצין בקרית ארבע ונאמר לו להביא איתו את אישור העבודה. בשיחה עם אותו קצין נאמר לו שאם הוא רוצה את אישור העבודה שיגיד לבן שיודה בזריקת האבנים. האב סיפר לנו שתשובתו הייתה שמה פתאום שהוא יגיד לבן שיודה במשהו שהוא לא עשה ואישור העבודה אכן נלקח ממנו.
השופט החליט על הארכת מעצר.
הדיון הבא יתקיים ב-19.4.17, כלומר, יותר מחודש מיום המעצר.
בפני השופט סא"ל חנן רובינשטיין התקיים דיון בבקשה להארכת מעצר של חברת המועצה המחוקקת הפלסטינית סמירה חלאיקה.
הסנגור הוא עו"ד פיראס סבאח.
סמירה חלאיקה, מהכפר שיוכ' ליד חברון, בת 53 ואם ל-7 ילדים. הקטנה בת 10.
סמירה הייתה עתונאית במשך 11 שנים. בבחירות של הרשות הפלסטינית בשנת 2006 היא נבחרה כחברה מטעם החמאס.
לאורך השנים נעצרו בעלה וכמה מבניה על ידי הרשות הפלסטינית וגם על ידי ישראל.
סמירה נעצרה בביתה ב 9.3.17 ונחקרה מאז פעמים רבות. היא הכחישה את כל החשדות שהוטחו בפניה וכבר אושרה אתמול הארכת מעצר עד היום.
עם זאת, טוען השופט, "הוגש לעיוני קלסר עב כרס המחיל חשד סביר לדבר ביצוע עברות כנגד בטחון האזור. יש לציין כי מירב החומרים המצויים בתיק החקירה הם חומרים שמצויים בידי שלטונות החקירה בטרם מעצרה" (מתוך הפרוטוקול - נ.א.).
למותר לציין, כי אותו קלסר עב כרס שהוגש לעיונו של השופט לא הוגש לעיונו של עורך הדין. עורך הדין גם לא קיבל תשובות לשאלותיו בדבר פעולות החקירה הנוספות הנדרשות. התשובה הייתה "הכל מצוי בתיק המונח לפני בית המשפט".
השופט החליט על הארכת המעצר ב-4 ימים.
הדיון הבא יתקיים ב-16.3.17.